**Ministarstvo poljoprivrede**

**Uprava za veterinarstvo i sigurnost hrane**

Zagreb, 9. veljače 2024.

**Predmet: Tehnička specifikacija predmeta nabave:**

Jednostavna nabava, objava na web stranici: usluga zaprimanja, obnavljanja, skladištenja i distribucije robe iz centralnog skladišta.

Predmet nabave je usluga zaprimanja, obnavljanja, skladištenja i distribucije robe Kriznog stožera Ministarstva poljoprivrede za potrebe poduzimanja mjera sprječavanja širenja bolesti životinja te obavljanje usluge distribucije robe na cjelokupnom području Republike Hrvatske sukladno potrebama korisnika usluge.

Pod pojmom roba smatraju se sva oprema i veterinarsko - medicinski proizvodi koje korisnik usluge ima potrebu skladištiti prema prihvaćenoj ponudi.

Predviđeno trajanje predmetnog ugovora je 12 mjeseci od datuma potpisivanja ugovora.

Ponuditelj je dužan ispuniti sljedeće uvjete:

Kriterij za ponudu za *uslugu zaprimanja, obnavljanja, skladištenja i distribucije robe u centralnom skladištu* je najpovoljnija ponuda uz najnižu cijenu za ponuđenu količinu. Procijenjena vrijednost za predmet nabave je 26.530,00 EUR bez PDV-a i uključuje usluge zaprimanja, skladištenja, obnavljanja i dostave robe od mjesta skladištenja do krajnjeg korisnika. Procijenjena vrijednost se temelji na umnošku skladištenja za najviše 120 paletnih mjesta mjesečno kroz 12 mjeseci a koja se obračunava prema stvarnom broju zauzetih paleta svaki mjesec, skladištenja na procijenjeno dodatnih 30 paletnih mjesta mjesečno za 12 mjeseci te dostave robe po jediničnoj cijeni u EUR bez PDV-a po jednom prijeđenom kilometru za ukupno 2000 km za kombi i 382,5 km za kamion u razdoblju od 12 mjeseci.

Ponuditelj se obvezuje primiti i čuvati robu korisnika usluge u svojem skladištu.

Ponuditelj je obvezan s robom postupati s posebnom pažnjom, a sukladno dobroj skladišnoj i distribucijskoj praksi, Ugovoru o kvaliteti usluge skladištenja i prijevoza i neposrednim naputcima nadležne osobe korisnika usluga.

Ponuditelj se obvezuje čuvati robu korisnika usluge na skladištu sukladno propisanim uvjetima za skladištenje određenih proizvoda, pri čemu se obvezuje osigurati odgovarajuće osvjetljenje, temperaturu, vlažnost, dovod zraka te čistoću skladišnog prostora.

Ponuditelj se obvezuje zaštititi robu korisnika usluge od krađe, gubitka ili oštećenja, te odgovara za štetu na robi nastalu tijekom skladištenja i distribucije te je istu dužan odgovarajuće osigurati osim ako je šteta uzrokovana krivnjom korisnika.

Ponuditelj je obvezan pravovremeno upozoriti korisnika usluge na nedostatke pakiranja koji se mogu opaziti, inače odgovara za oštećenje pošiljke koje bi se dogodilo zbog tih nedostataka.

Ponuditelj se obvezuje omogućiti obnavljanje svih rokova roba koje će moći obnoviti u skladu sa svojim redovnim poslovanjem, a o nemogućnosti obnove rokova pojedinih roba će obavijestiti korisnika minimalno 6 mjeseci prije isteka roka.

Ponuditelj je za pruženu uslugu skladištenja robe obavezan ispostavljati mjesečna stanja lagera u excel formatu prema stavkama kako ih korisnik nabavlja i to do 30-og dana tekućeg mjeseca.

Ponuditelj je obavezan osigurati isporuku robe prema kriterijima i u količini iz narudžbenice dostavljene od strane korisnika.

Ponuditelj je obavezan voditi evidencije o količini robe na skladištu, a za robu koja ima rok trajanja i rokove isteka valjanosti proizvoda, te redovito obavještavati korisnika o robi sa istekom roka trajanja najmanje šest mjeseci prije isteka roka valjanosti.

Ponuditelj je obavezan voditi evidencije o distribuciji robe za svaku isporuku zasebno i zbirno, te se evidencije moraju dostavljati naručitelju na zahtjev, a najmanje prije početka distribucije te nakon završetka distribucije.

Ponuditelj je obavezan robu korisnika usluge skladištiti odvojeno od robe ostalih korisnika skladišta.

Ponuditelj je obavezan osigurati do 150 paletnih mjesta za robu korisnika usluge, pri čemu roba treba biti razmještena u jednom centralnom skladištu.

Ponuditelj je obavezan distribuirati robu korisnika usluge po nalogu korisnika usluge.

Ponuditelj je obavezan dostaviti robu u roku ne dužem od 24 (dvadeset i četiri) sata od zaprimanja zahtjeva korisnika na odredišno mjesto u Republici Hrvatskoj.

Ponuditelj odgovara za gubitak i oštećenje robe od trenutka preuzimanja robe do isporuke robe na odredišno mjesto, osim ako su isti uzrokovani radnjom ovlaštene osobe korisnika usluge.

Ponuditelj je obavezan poduzimati potrebne mjere u skladu s pravilima posla i uputama korisnika usluge radi očuvanja robe u odgovarajućem stanju te je predati na zahtjev korisnika usluge ili druge osobe ovlaštene od korisnika usluge.